Jisösnöŋ keu mi jim teköba mosöta Jerusalem sitinöŋ öŋgömamgöra mutuk anök.
Anda Betfage aka Betani miri yahöt kösutŋire kaba kunduŋi qetŋi Oil ip kunduŋi qerakzei,
miaŋgöreŋ öŋgöba gwarekyahötŋi yahöt melaim etkiyök.
Melaim etkimamgö aka
kewö jiyök,
“Miri wösöŋire tatzawi,
mönö miaŋgöreŋ anmahot.
Anda miaŋgöreŋ aŋgota doŋki moröŋi kösönöŋ jöhöget kinjawi,
mi miwikŋaimahot.
Doŋki mi dölökŋa,
azi kunöŋ qakŋe qahö tatatŋa.
Mi mönö pösata memba ki kamahot.
Pösarohotka kunŋan ‘Mi wanigöra pösatzahot?’
jiba qesim etkiiga kewö jimahot,
‘Kembuniran miaŋgöra osiza.’”
Mewö melaim etkiiga anda jiyöhaŋgö dop miwikŋaiyohot.
Miwikŋaiba doŋki moröŋi pösatpitkö ahotka toŋan jiget,
“Hei!
Doŋki moröŋi mi wanigöra pösatzahot?”
Jigetka kewö meleŋnohot,
“Kembuniran miaŋgöra osiza.”
Mewö jiba memba Jisösgöreŋ kaba malukuŋini qeköba doŋki qakŋe tumbula jigetka Jisösnöŋ öŋgöba tarök.
Mewö tata aniga ambazip kambu yeŋön göda qeba opo malukuŋini qeköba köna namŋe tumbulget.
Tumbulgetka anda Jerusalem dopdowiba Oil ip kunduŋaŋgö sörökŋe geiga gwarek kambu pakpak yeŋön könahiba söŋgaiba aŋgöletot pakpak kukösum qakŋe mei ekeri,
mieŋgöra qet ketaŋi qeta Anutu möpöseim waŋgiba
kewö jiba qetket,
“Anutu möpöseizin.
Kiŋ Kembugö qetŋe kamawi,
Anutunöŋ mönö i kötuetköma.
Luaigi aka qetbuŋagi möpöseininga Suepnöŋ euyaŋgöreŋ öŋgöza.
Owe owe!”
Mewö qetketka Farisi (Köna keugö kapaŋkölköl) tosatŋan ambazip kambu sutŋine kinda kewö jim waŋgiget,
“Böhi,
mönö gwarekurupki jim eŋginöŋ.”
Mewö jim waŋgigetka kewö meleŋnök,
“Nöŋön kewö jibi mötme:
Yeŋön göröŋ kinbeak ewö,
köt yeŋön mönö silata qetpeak.”
Mewö.
Jisösnöŋ Jerusalem dopdowiba siti mi eka sahörök.
Sahöta kewö jiyök,
“Eŋgöreŋ luai denöwö ahubawak!
Iŋini miaŋgö könaŋi wehön kiaŋgöreŋ möt kutugetka dop kölbawakmö,
nalö kewöŋe mi jeŋini qahö tohozawaŋgöra aka tölapŋe ahöza.
Miaŋgö könaŋi kewö:
Nalö kun kam kuŋgumawi,
miaŋgöreŋ kerök yeŋön kaŋgota kiripo köhöikŋan siti ki kuŋgum liliköba likeplikep eu emu kinda gwan ala kahasililiŋ ak eŋgime.
Anutunöŋ mesohol köla eŋgoholiga iŋini nalö bohonŋi mi qahö möt kutuba nesampurek aka Anutu andö qeba laŋ mala kotzei,
miaŋgöra kerök yeŋön köndeŋmöndeŋ eŋgigetka mirigö köt kun mi köt kungö qakŋe qahö kinmapmö,
siti kiaŋön mönö qeqelaŋlaŋ ahöma.
Yeŋön jike miriŋini köndeŋda moröurupŋini siti uruŋe maljei,
mi eŋgum ureime.”
Mewö.